Nadine Fähndrich

**Nadine Fähndrich** (s. 16. lokakuuta 1995) on sveitsiläinen maastohiihtäjä, joka edustaa Skiclub Horw -seuraa. Hän on parisprintin olympiamitalisti ja kaksinkertainen MM-mitalisti. Henkilökohtaisessa sprintissä hän on saavuttanut yhden MM-pronssin. Maastohiihdon maailmancupissa hän on voittanut kuusi osakilpailua ja sijoittunut sprintticupissa kolme kertaa toiseksi.

Maailmancupissa Fähndrich kilpaili ensimmäisen kerran joulukuussa 2015 Davosin vapaan hiihtotavan sprintissä saavuttaen heti maailmancupin pisteitä oltuaan 22:s. Kymmenen parhaan joukkoon hän sijoittui ensimmäisen kerran oltuaan neljäs Val Mustairin perinteisen hiihtotavan 5 kilometrillä tammikuussa 2017. Ensimmäisen palkintosijansa hän saavutti oltuaan toinen Cognen 10 kilometrin perinteisen hiihtotavan kilpailussa helmikuussa 2019. Seuraavalla kaudella hän sijoittui kolmanneksi FIS Ski Touriin kuuluneessa Trondheimin perinteisen hiihtotavan sprintissä. Hän oli toinen myös Drammenin vapaan hiihtotavan sprintissä. Joulukuussa 2020 Fähndrich saavutti ensimmäisen maailmancupin osakilpailuvoittonsa Dresdenin sprintissä. Sprintticupissa hän sijoittui toiseksi ja maailmancupin kokonaiskilpailussa kymmenenneksi. Joulukuussa 2021 hän sijoittui Davosin vapaan hiihtotavan sprintissä toiseksi. Sprintticupissa 2021–2022 hän oli viides. Kaudella 2022–2023 hän voitti Beitøstölenin perinteisen hiihtotavan ja Davosin vapaan hiihtotavan sprintit. Tour de Skillä hän voitti Val Müstairin vapaan sprintin. Hän sijoittui kolmanneksi Tallinnan vapaan hiihtotavan sprintissä. Maailmancupin kokonaiskilpailussa hän oli viides ja sprintticupissa toinen. Kaudella 2023–2024 hän sijoittui kolmanneksi Gomsin 20 kilometrin vapaan hiihtotavan yhteislähtökilpailussa. Kaudella 2024–2025 hän sijoittui Tour de Skillä Toblachin vapaan hiihtotavan sprintissä kolmanneksi. Hän voitti Val di Fiemmen perinteisen hiihtotavan sprintin. Hän sijoittui toiseksi Cognen perinteisen hiihtotavan sprintissä. Hän sijoittui toiseksi Falunin perinteisen hiihtotavan sprintissä. Hän voitti Tallinnan vapaan hiihtotavan sprintin ja oli kolmas Lahden vapaan hiihtotavan sprintissä. Hän sijoittui sprintticupissa toiseksi. Kaudella 2025–2026 hän oli Davosin vapaan hiihtotavan sprintissä kolmas. Tour de Skillä hän sijoittui Val di Fiemmen perinteisen hiihtotavan sprintissä toiseksi. Kiertueen jälkeen hän oli Gomsin perinteisen sprintissä kolmas. Hän sijoittui kolmanneksi Falunin vapaan hiihtotavan sprintissä ja Drammenin perinteisen hiihtotavan sprintissä. Maailmancupin kokonaiskilpailussa hän oli seitsemäs ja sprintticupissa kolmas.

Lahden MM-kilpailuissa 2017 Fähndrich sijoittui parisprintissä ja viestissä seitsemänneksi, 10 kilometrin perinteisen hiihtotavan kilpailussa 24:nneksi sekä henkilökohtaisessa sprintissä 25:nneksi. Pyeongchangin olympialaisissa 2018 hän sijoittui parisprintissä neljänneksi, viestissä seitsemänneksi, henkilökohtaisessa sprintissä 20:nneksi sekä 15 kilometrin yhdistelmähiihdossa 27:nneksi. Seefeldin MM-kilpailuissa 2019 hän sijoittui 10 kilometrin perinteisen hiihtotavan kilpailussa viidenneksi ja vapaan hiihtotavan sprintissä seitsemänneksi, parisprintissä kahdeksanneksi ja viestissä kymmenenneksi. Oberstdorfin MM-kilpailuissa 2021 hän saavutti Laurien van der Graaffin kanssa hopeaa vapaan hiihtotavan parisprintissä. Viestissä hän oli seitsemäs, perinteisen sprintissä 33:s ja 30 kilometrin perinteisen kilpailussa 38:s. Pekingin olympialaisissa 2022 Fähndrich sijoittui vapaan hiihtotavan sprintissä viidenneksi, viestissä ja parisprintissä seitsemänneksi sekä 10 kilometrin perinteisen hiihtotavan kilpailussa 22:nneksi. Planican MM-kilpailuissa 2023 hän oli vapaan parisprintissä viides, 10 kilometrin vapaan hiihtotavan kilpailussa kahdeksas, perinteisen sprintissä yhdeksäs ja 30 kilometrin perinteisen yhteislähtökilpailussa neljästoista. Trondheimin MM-kilpailuissa 2025 hän saavutti pronssia vapaan hiihtotavan sprintissä ja perinteisen hiihtotavan parisprintissä yhdessä Anja Weberin kanssa. Hän oli yhdistelmäkilpailun neljästoista. Milanon ja Cortinan olympialaisissa 2026 Fähndrich saavutti hopeaa vapaan parisprintissä yhdessä Nadja Kälinin kanssa. 10 kilometrin vapaan väliaikalähtökilpailussa hän sijoittui 16:nneksi ja perinteisen sprintissä 21:nneksi. Hän hiihti myös ankkuriosuuden Sveitsin seitsemänneksi sijoittuneessa viestijoukkueessa. Milanon olympialaisten jälkeen hän ilmoitti lopettavansa uransa kauden 2025–2026 päätteeksi.

Fähndrich hiihti yli kymmenen vuoden ajan Peltosen suksilla. Kauden 2021–2022 jälkeen hän vaihtoi Salomonin suksiin.

Myös Nadine Fähndrichin pikkuveli Cyril Fähndrich on maajoukkuetason maastohiihtäjä.

## Lähteet

## Aiheesta muualla